### NN 106/2025 (25.7.2025.), Pravilnik o izmjenama Pravilnika o katastru infrastrukture

DRŽAVNA GEODETSKA UPRAVA

1501

Na temelju članka 134. Zakona o državnoj izmjeri i katastru nekretnina (»Narodne novine«, br. 112/18, 39/22 i 152/24), glavni ravnatelj Državne geodetske uprave 23. srpnja 2025. godine donio je

PRAVILNIK

O IZMJENAMA PRAVILNIKA O KATASTRU INFRASTRUKTURE

Članak 1.

U Pravilniku o katastru infrastrukture (»Narodne novine«, broj 77/21«), članak 3. mijenja se i glasi:

»Izradba katastra infrastrukture obuhvaća njegovo osnivanje na temelju evidencija koje za pojedinu vrstu infrastrukture u skladu sa zakonom kojim se uređuje državna izmjera i katastar nekretnina (u daljnjem tekstu: Zakon), osnivaju i vode njihovi vlasnici, odnosno upravitelji, geodetsku izmjeru izgrađene infrastrukture i izradbu geodetskih elaborata infrastrukture.«.

Članak 2.

Članak 7. mijenja se i glasi:

»(1) U katastru infrastrukture vode se podaci o vodovima, pripadajućim objektima i uređenim područjima elektroenergetske, elektroničke komunikacijske, toplovodne, plinovodne, naftovodne, vodovodne i odvodne infrastrukture (u daljnjem tekstu: podaci o infrastrukturi).

1. Vodovi (kabeli) i pripadajući objekti elektroenergetske infrastrukture za koje se vode podaci su:

a) Vodovi prijenosne i distributivne mreže visokog, srednjeg i niskog napona, kabelska kanalizacija, vodovi javne rasvjete, signalizacije u javnom prometu i priključci elektroenergetske mreže.

b) Objekti koji pripadaju elektroenergetskoj infrastrukturi su hidroelektrane, termoelektrane, plinske elektrane, vjetroelektrane, solarne (foto-naponske) elektrane, transformatorske, rasklopne i ispravljačke stanice, kabelske spojnice, kabelske petlje, razvodni ormari, zdenci (galerije, komore), okna, nosači vodova i stupovi, rasvjetna mjesta, promidžbeno-informativni stupovi s rasvjetom, javni satovi na stupu, semafori, ormari s uređajima za regulaciju prometa i punionice za električna vozila.

2. Vodovi (kabeli) i pripadajući objekti elektroničke komunikacijske infrastrukture i povezane opreme (u daljnjem tekstu: EKI) za koje se vode podaci su:

a) Vodovi EKI, kabelska kanalizacija, kabeli, kabeli, cijevi EKI, signalni vodovi, priključci EKI te radijski koridori.

b) Objekti koji pripadaju elektroničkoj komunikacijskoj infrastrukturi su telefonske centrale, zdenci (galerije, komore), nosači vodova i stupovi EKI, radiodifuzni objekti i odašiljači, radiorelejne stanice, antenski i televizijski stupovi, repetitori, govornice i ormarići EKI.

3. Vodovi i pripadajući objekti toplovodne infrastrukture za koje se vode podaci su:

a) Vodovi toplovoda, vrelovoda, parovoda i priključci toplovodne, vrelovodne i parovodne mreže.

b) Objekti koji pripadaju toplovodnoj infrastrukturi su toplane, toplinske stanice, podstanice, kotlovnice, zdenci (komore), okna sa zatvaračima, zatvarači, odušne cijevi, objekti katodne zaštite, kompenzatori i čvrste točke.

4. Vodovi i pripadajući objekti plinovodne infrastrukture za koje se vode podaci su:

a) Proizvodni, transportni, distribucijski vodovi i priključci plinovodne mreže.

b) Objekti koji pripadaju plinovodnoj infrastrukturi su plinske bušotine, spremišta plina, plinske i centralno plinske stanice, redukcijske i mjerno-redukcijske stanice, ispušne i blok stanice, otpremna čistačka stanica, kompresorska stanica, platforma, uređaji za odorizaciju plina, plinski čvorovi, okna, zatvarači, objekti katodne zaštite, kondenzacijski lonci, odušne cijevi, plinske lampe, stupovi i plinske baklje.

5. Vodovi i pripadajući objekti naftovodne infrastrukture za koje se vode podaci su:

a) Magistralni, proizvodni, kolektorski ili sabirni, tlačni i otpremni vodovi.

b) Objekti koji pripadaju naftovodnoj infrastrukturi su bušotine, stanice (sabirne, otpremne, blok, odušne, mjerne, čistačke i pumpne stanice), spremnici (rezervoari), okna, zatvarači, objekti katodne zaštite i ventili.

6. Cjevovodi i pripadajući objekti vodovodne infrastrukture za koje se vode podaci su:

a) Glavni dovodni cjevovod (cjevovod sirove vode), glavni opskrbni cjevovodi, glavni dovodno-opskrbni cjevovodi, hidrantski vodovi i priključci vodovodne mreže.

b) Objekti koji pripadaju vodovodnoj infrastrukturi su vodocrpilišta, stanice (crpne, prepumpne, reducir), rezervoari (vodospreme), vodotornjevi, hidranti, okna (komore), zatvarači, objekti katodne zaštite, vodomjeri, bunari, javni zdenci i vodoskoci.

7. Vodovi i pripadajući objekti odvodne infrastrukture za koje se vode podaci su:

a) Odvodni vodovi (kolektori) sanitarnih, oborinskih i mješovitih voda, industrijski vod, vod ispusta, vod incidentnog preljeva, vod usisa, drenažni vod te priključci odvodne mreže.

b) Objekti koji pripadaju odvodnoj infrastrukturi su retencijski bazen, prepumpne stanice, preljevne građevine, uređaji za pročišćavanje, sifoni, revizijska okna, slivnici, ispusti, taložnice, okna i zapornice.

c) Odvodnom infrastrukturom pojedine građevine ili javne površine smatra se i drenažna mreža.

d) Objekti koji pripadaju drenažnoj mreži su prepumpne stanice, okna i slivnici.

(2) U katastru infrastrukture vode se i podaci o zaštitnim i rezervnim cijevima kada su za navedene vodove iste položene te o drugim objektima koji su propisani tehničkim specifikacijama iz članka 17. stavka 1. ovoga Pravilnika.

(3) Ovisno o vrsti, vodovi mogu biti podzemni i nadzemni, podmorski i podvodni.«.

Članak 3.

U članku 47. stavku 3. riječi: »te vlasniku odnosno upravitelju infrastrukture« brišu se.

Članak 4.

Članak 48. mijenja se i glasi:

Ako ovlašteni inženjer geodezije odgovoran za izradu elaborata ne otkloni nedostatke navedene u obavijesti o primjedbama na geodetski elaborat infrastrukture, smatra se da geodetski elaborat nije pogodan za potvrđivanje, o čemu se obavještava ovlašteni inženjer geodezije, naručitelj elaborata i vlasnik odnosno upravitelj infrastrukture.

PRIJELAZNE I ZAVRŠNE ODREDBE

Članak 5.

(1) Postupci pregledavanja i potvrđivanja geodetskih elaborata infrastrukture, za koje su zaprimljeni zahtjevi za pregled i potvrđivanje geodetskih elaborata infrastrukture u tijelu nadležnom za osnivanje, vođenje i održavanje katastra infrastrukture započeti do dana stupanja na snagu ovoga Pravilnika, dovršit će se prema odredbama Pravilnika o katastru infrastrukture (»Narodne novine«, br. 77/21).

(2) Datumom započinjanja pregledavanja i potvrđivanja geodetskog elaborata katastra infrastrukture iz stavka 1. ovoga članka, smatra se datum primitka zahtjeva za pregled i potvrđivanje elaborata u područnom uredu za katastar odnosno tijelu nadležnom za katastarske i geodetske poslove Grada Zagreba.

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 933-01/25-01/1

Urbroj: 541-1-25-25

Zagreb, 23. srpnja 2025.

Glavni ravnatelj
 Antonio Šustić, dipl. ing. geod., v. r.